P6_TA(2004)0065

Δραστηριότητα του Ευρωπαίου Διαμεσολαβητή (2003)

Ψήφισμα του Ευρωπαϊκού Κοινοβουλίου σχετικά με την ετήσια έκθεση για τις δραστηριότητες του Ευρωπαίου Διαμεσολαβητή για το έτος 2003 (2004/2091(INI))

Το Ευρωπαϊκό Κοινοβούλιο,

- έχοντας υπόψη την ετήσια έκθεση για τις δραστηριότητες του Διαμεσολαβητή της Ευρωπαϊκής Ένωσης για το έτος 2003,

- έχοντας υπόψη το άρθρο 195 της Συνθήκης EK,

- έχοντας υπόψη το ψήφισμά του, της 17ης Νοεμβρίου 1993, σχετικά με τη δημοκρατία, τη διαφάνεια και την επικουρικότητα και τη Διοργανική Συμφωνία για τις διαδικασίες εφαρμογής της αρχής της επικουρικότητας, με το καθεστώς και τους γενικούς όρους που διέπουν την άσκηση των καθηκόντων του Διαμεσολαβητή, καθώς και με τις λεπτομέρειες διεξαγωγής των εργασιών της επιτροπής συνδιαλλαγής που προβλέπεται στο άρθρο 189Β ΕΚ [1], ειδικότερα δε το μέρος αυτού που αφορά το καθεστώς του Ευρωπαίου Διαμεσολαβητή και τους γενικούς όρους άσκησης των καθηκόντων του,

- έχοντας υπόψη την απόφασή του 94/262/ΕΚΑΧ, EK, Ευρατόμ, της 9ης Μαρτίου 1994, για το καθεστώς του Ευρωπαίου Διαμεσολαβητή και τους γενικούς όρους άσκησης των καθηκόντων του [2], και συγκεκριμένα το άρθρο 3, παράγραφος 8,

- έχοντας υπόψη το άρθρο 43 του Χάρτη Θεμελιωδών Δικαιωμάτων της Ευρωπαϊκής Ένωσης,

- έχοντας υπόψη το άρθρο 112, παράγραφος 1, και το άρθρο 195, παράγραφος 2, του Κανονισμού του,

- έχοντας υπόψη την έκθεση της Επιτροπής Αναφορών (A6-0030/2004),

Α. λαμβάνοντας υπόψη ότι ο Χάρτης των Θεμελιωδών Δικαιωμάτων αποτελεί τμήμα της Συνθήκης για τη θέσπιση Συντάγματος της Ευρώπης, η οποία υπεγράφη από τους Αρχηγούς Κρατών ή Κυβερνήσεων καθώς και τους Υπουργούς Εξωτερικών των 25 κρατών μελών της Ευρωπαϊκής Ένωσης στη Ρώμη στις 29 Οκτωβρίου 2004,

Β. λαμβάνοντας υπόψη ότι το άρθρο 41 (Δικαίωμα χρηστής διοίκησης), στο Κεφάλαιο V(Δικαιώματα των πολιτών) του Χάρτη προβλέπει ότι κάθε πρόσωπο έχει δικαίωμα στην αμερόληπτη, δίκαιη και εντός ευλόγου προθεσμίας εξέταση των υποθέσεών του από τα όργανα και τους οργανισμούς της Ένωσης,

Γ. λαμβάνοντας υπόψη ότι το άρθρο 42 του Χάρτη (Δικαίωμα πρόσβασης σε έγγραφα) προβλέπει ότι κάθε πολίτης της Ένωσης και κάθε φυσικό ή νομικό πρόσωπο που κατοικεί ή έχει την καταστατική έδρα του σε κράτος μέλος έχει το δικαίωμα πρόσβασης στα έγγραφα του Ευρωπαϊκού Κοινοβουλίου, του Συμβουλίου και της Επιτροπής,

Δ. λαμβάνοντας υπόψη ότι το άρθρο 43 (Διαμεσολαβητής) του Χάρτη προβλέπει ότι "κάθε πολίτης της Ένωσης ή κάθε φυσικό ή νομικό πρόσωπο που κατοικεί ή έχει την καταστατική έδρα του σε κράτος μέλος, έχει δικαίωμα να απευθύνεται στον Διαμεσολαβητή της Ένωσης, σχετικά με περιπτώσεις κακής διοίκησης στα πλαίσια της δράσης των κοινοτικών οργάνων ή οργανισμών, με εξαίρεση το Δικαστήριο και το Πρωτοδικείο κατά την άσκηση των δικαιοδοτικών καθηκόντων τους",

Ε. λαμβάνοντας υπόψη ότι η ετήσια έκθεση του Διαμεσολαβητή υποβλήθηκε επισήμως στον Πρόεδρο του Ευρωπαϊκού Κοινοβουλίου στις 19 Απριλίου 2004 και ότι ο Διαμεσολαβητής κ. Νικηφόρος Διαμαντούρος παρουσίασε την έκθεση στην Επιτροπή Αναφορών στις 26 Απριλίου 2004,

ΣΤ. λαμβάνοντας υπόψη ότι το 2003 σημειώθηκε, για μία ακόμη φορά, σημαντική αύξηση στον αριθμό των καταγγελιών που υποβλήθηκαν στον Διαμεσολαβητή, ενώ αναμένεται νέα αύξηση μετά την πρόσφατη διεύρυνση,

Ζ. λαμβάνοντας υπόψη ότι ο αριθμός των καταγγελιών προς τον Διαμεσολαβητή στις οποίες πολίτες είχαν βάσιμους λόγους να ζητούν να αντιμετωπισθεί η έλλειψη ανοικτού χαρακτήρα και διαφάνειας στη λειτουργία των ευρωπαϊκών οργάνων αποτελεί ζήτημα προβληματισμού σε σχέση με τη δημοκρατική λογοδοσία στην Ένωση,

Η. λαμβάνοντας υπόψη ότι η ετήσια έκθεση αναφέρει παραδείγματα μεμονωμένων περιπτώσεων στις οποίες δεν διαπιστώθηκε κακoδιοίκηση, οι ευρωπαϊκές αρχές συμφώνησαν να συμμορφωθούν με τις συστάσεις του Διαμεσολαβητή μόλις ενημερώθηκαν σχετικά με την καταγγελία, ή στις οποίες υπήρξε διακανονισμός επί φιλικής βάσεως, αλλά επισημαίνει επίσης και αριθμό καταγγελιών τις οποίες ο Διαμεσολαβητής χρειάστηκε να κλείσει την υπόθεση με τη διατύπωση επικρίσεων,

Θ. λαμβάνοντας υπόψη ότι ο Διαμεσολαβητής έχει επίσης ενεργήσει προληπτικά πραγματοποιώντας έρευνες ιδία πρωτοβουλία,

Ι. λαμβάνοντας υπόψη το ψήφισμα της 6ης Σεπτεμβρίου 2001 με θέμα την ειδική έκθεση του Ευρωπαίου Διαμεσολαβητή προς το Ευρωπαϊκό Κοινοβούλιο μετά την εξέταση ιδίας πρωτοβουλίας για την ύπαρξη Κώδικα Καλής Διοικητικής Συμπεριφοράς στα διάφορα κοινοτικά θεσμικά όργανα και οργανισμούς και τη δυνατότητα πρόσβασης του κοινού σε αυτόν, το Ευρωπαϊκό Κοινοβούλιο [3] ενέκρινε ομόφωνα τον Κώδικα Ορθής Διοικητικής Συμπεριφοράς της Ευρωπαϊκής Ένωσης, ο οποίος είχε προταθεί από τον Διαμεσολαβητή και λαμβάνοντας υπόψη ότι η Επιτροπή δεν έχει ακόμη εγκρίνει τον κώδικα,

ΙΑ. λαμβάνοντας υπόψη ότι η Συνθήκη για τη θέσπιση Συντάγματος της Ευρώπης περιέχει νομική βάση για μελλοντική νομοθετική διάταξη περί ορθής διοικήσεως,

ΙΒ. λαμβάνοντας υπόψη ότι σε παρέμβασή του στις 23 Ιανουαρίου 2003 στη Συνέλευση για το Μέλλον της Ευρώπης ο Διαμεσολαβητής δήλωνε ότι "η αντικατάσταση της Συνθήκης από ένα Σύνταγμα, ειδικά ένα Σύνταγμα που περιλαμβάνει θεμελιώδη δικαιώματα, απαιτεί εις βάθος προβληματισμό σχετικά με το ρόλο της Επιτροπής ως θεματοφύλακα της Συνθήκης",

ΙΓ. λαμβάνοντας υπόψη ότι ο Διαμεσολαβητής έχει ήδη τονίσει στη απόφασή του σχετικά με την καταγγελία 995/98/OV ότι καίτοι η Επιτροπή διαθέτει τη διακριτική ευχέρεια να κινήσει ή όχι διαδικασία επί παραβάσει, η εξουσία της αυτή υπόκειται σε νομικούς περιορισμούς, σύμφωνα με τη νομολογία του Δικαστηρίου, η οποία απαιτεί επί παραδείγματι από τις διοικητικές αρχές να ενεργούν με συνέπεια και καλή πίστη, να αποφεύγουν τις διακρίσεις, να τηρούν τις αρχές της αναλογικότητας, της ισότητας και των θεμιτών προσδοκιών και να σέβονται τα ανθρώπινα δικαιώματα και τις θεμελιώδεις ελευθερίες,

ΙΔ. λαμβάνοντας υπόψη ότι ήδη τον Δεκέμβριο του 1999 το Ευρωπαϊκό Κοινοβούλιο είχε λάβει αίτημα από τον Διαμεσολαβητή να τροποποιήσει τις διατάξεις σχετικά με την πρόσβαση του Διαμεσολαβητή σε έγγραφα και την ακρόαση μαρτύρων· ότι το Ευρωπαϊκό Κοινοβούλιο συνέστησε την τροποποίηση αυτών των διατάξεων και ότι οι διατάξεις αυτές δεν έχουν ακόμη τροποποιηθεί εξαιτίας των επιφυλάξεων που εξέφρασαν η Επιτροπή και το Συμβούλιο,

ΙΕ. λαμβάνοντας υπόψη ότι ο Διαμεσολαβητής, εκφράζοντας τη λύπη του για τις αρνητικές απόψεις επί της προτάσεώς του, πρότεινε σε επιστολή της 17ης Δεκεμβρίου 2002 προς τον Πρόεδρο του Ευρωπαϊκού Κοινοβουλίου να εξετάσουν από κοινού οι υπηρεσίες του Διαμεσολαβητή και του Ευρωπαϊκού Κοινοβουλίου το ζήτημα της αναθεώρησης του καθεστώτος του Ευρωπαίου Διαμεσολαβητή,

ΙΣΤ. λαμβάνοντας υπόψη ότι η ετήσια έκθεση παρουσιάζει τις προσπάθειες του Διαμεσολαβητή να συνεχιστεί η ανάπτυξη του δικτύου των εθνικών και περιφερειακών επιτρόπων διοικήσεως, με ιδιαίτερη έμφαση στις υποψήφιες χώρες,

ΙΖ. λαμβάνοντας υπόψη ότι η ετήσια έκθεση σημειώνει ότι τόσο ο προηγούμενος Διαμεσολαβητής κ. J. Söderman όσο και ο σημερινός Διαμεσολαβητής κ. Νικηφόρος Διαμαντούρος έχουν υποστηρίξει με σθένος τη ρητή αναγνώριση στο σύνταγμα του ρόλου της προσφυγής στους Διαμεσολαβητές και άλλων μέσων εξωδικαστικού ελέγχου,

1. εγκρίνει την ετήσια έκθεση για το 2003 την οποία υπέβαλε ο Ευρωπαίος Διαμεσολαβητής και η οποία παρέχει περιεκτική επισκόπηση των δραστηριοτήτων που διεξήχθησαν κατά τη διάρκεια του έτους καθώς και περιγραφή των υποθέσεων που εξετάσθηκαν·

2. συγχαίρει τον πρώτο Διαμεσολαβητή κ. Jacob Söderman για την ολοκλήρωση της γεμάτης επιτυχίες και προκλήσεις θητείας του στις 31 Μαρτίου 2003· στη διάρκεια των επτάμισι χρόνων της θητείας του παγίωσε πλήρως τα θεμέλια του θεσμού και βοήθησε στην ευόδωση των υποθέσεων περισσοτέρων των 11000 πολιτών·

3. επαινεί τις προσπάθειες και τις δραστηριότητες του κ. Νικηφόρου Διαμαντούρου ο οποίος, από την ανάληψη των καθηκόντων του τον Απρίλιο 2003, επεδίωξε επιτυχώς να ενισχύσει την αποτελεσματικότητα του θεσμού του Ευρωπαίου Διαμεσολαβητή και να προωθήσει τη χρηστή δημόσια διοίκηση, το κράτος δικαίου και τον σεβασμό των δικαιωμάτων του ανθρώπου·

4. θεωρεί ότι ο ρόλος του Διαμεσολαβητή για την ενίσχυση του ανοιχτού και λογοδοτικού χαρακτήρα των διαδικασιών λήψης αποφάσεων καθώς και στο πλαίσιο της διοίκησης στην Ευρωπαϊκή Ένωση, συμβάλλει σημαντικά σε μία Ένωση όπου οι αποφάσεις λαμβάνονται πραγματικά "όσο το δυνατόν πιο ανοικτά και όσο το δυνατόν εγγύτερα στους πολίτες", όπως απαιτεί το άρθρο 1, παράγραφος 2 της Συνθήκης για την Ευρωπαϊκή Ένωση·

5. αναγνωρίζει τις προσπάθειες του Διαμεσολαβητή να προβάλει τον θεσμό του στο ευρύτερο κοινό και να ενημερώνει τους πολίτες σχετικά με τα δικαιώματά τους μέσω της διανομής ενημερωτικού υλικού, της διεξαγωγής επισκέψεων στα κράτη μέλη και της διοργάνωσης διασκέψεων·

6. σημειώνει ότι η Επιτροπή ανταποκρίθηκε θετικά στην πρόταση του Διαμεσολαβητή να παρέχει συστηματικά πληροφορίες στους αιτούντες και στους αποδέκτες των επιχορηγήσεων και επιδοτήσεων, σε ό,τι αφορά τη δυνατότητά τους να καταγγέλλουν περιπτώσεις κακής διοικήσεως·

7. σημειώνει ότι υπήρξε σημαντική αύξηση του αριθμού καταγγελιών, γεγονός που καταδεικνύει την επιτυχία του Διαμεσολαβητή να ευαισθητοποιεί όλο και περισσότερο τους πολίτες που έρχονται σε επαφή με κοινοτικά θεσμικά όργανα όσον αφορά τα σχετικά τους δικαιώματα·

8. επισημαίνει εντούτοις ότι επικρατεί ακόμη μεγάλη σύγχυση στο ευρύ κοινό όσον αφορά το ακριβές περιεχόμενο της αρμοδιότητας του Διαμεσολαβητή, δεδομένου ότι το 75 % περίπου των καταγγελιών δεν εμπίπτει στο πεδίο αρμοδιοτήτων του· σημειώνει όμως με ικανοποίηση ότι ο Διαμεσολαβητής προσπαθεί στις περιπτώσεις αυτές να βοηθήσει τους καταγγέλλοντες παραπέμποντάς τους σε άλλους φορείς και, συγκεκριμένα, στην Επιτροπή Αναφορών ή τους εθνικούς ή τοπικούς Διαμεσολαβητές εμμένοντας δε πάντοτε στην ορθή πληροφόρηση των πολιτών μέσω των διαφόρων μέσων ως ανωτέρω·

9. σημειώνει με ικανοποίηση ότι σε πολλές περιπτώσεις ευρωπαϊκές αρχές έλαβαν μέτρα για την αντιμετώπιση μίας καταγγελίας αφού έλαβαν γνώση του συγκεκριμένου προβλήματος και ότι σε άλλες περιπτώσεις επιτεύχθηκε διακανονισμός επί φιλικής βάσεως· εξακολουθεί να προτρέπει τις αρμόδιες κοινοτικές αρχές να συμμορφώνονται με τα σχέδια συστάσεων του Διαμεσολαβητή για την αποκατάσταση περιπτώσεων κακής διοίκησης που διαπιστώνονται κατόπιν έρευνας και να δίνουν συνέχεια στις περαιτέρω επικρίσεις του Διαμεσολαβητή ώστε να αποτρέπεται η εμφάνιση παρόμοιων περιπτώσεων κακής διοίκησης στο μέλλον·

10. διαπιστώνει με ικανοποίηση ότι σε τέσσερις υποθέσεις ο Διαμεσολαβητής διαπραγματεύθηκε επιτυχώς φιλική διευθέτηση, προσφέροντας θετική έκβαση που ικανοποίησε αμφότερα τα μέρη και ότι στο τέλος του έτους βρίσκονταν υπό εξέταση ακόμη επτά προτάσεις για διακανονισμό επί φιλικής βάσεως·

11. σημειώνει επίσης ότι το 2003 ο Διαμεσολαβητής διατύπωσε επικρίσεις προς θεσμικά όργανα, και συγκεκριμένα προς το Συμβούλιο, όσον αφορά καταγγελίες για εμπόδια στην πρόσβαση σε έγγραφα· υπενθυμίζει ότι η Επιτροπή Αναφορών ασχολήθηκε με το ζήτημα αυτό σε έκθεση που αφορούσε καταγγελία της ΜΚΟ "State-watch", και ότι το Συμβούλιο, στο πλαίσιο αυτό, παρέσχε εγγύηση ότι στο μέλλον θα τηρούσε τις διατάξεις περί προσβάσεως σε έγγραφα·

12. καλεί όλα τα όργανα και τους οργανισμούς της ΕΕ να εφαρμόσουν πλήρως τον κανονισμό (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, σχετικά με την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής [4] αναγνωρίζοντας ότι η πρόσβαση σε έγγραφα των ευρωπαϊκών θεσμικών οργάνων και υπηρεσιών αποτελεί θεμελιώδες δικαίωμα σύμφωνα με το άρθρο 42 του Χάρτη των Θεμελιωδών Δικαιωμάτων και με τον ειλικρινή στόχο να λαμβάνονται αποφάσεις "όσο το δυνατόν πιο ανοικτά και όσο το δυνατόν εγγύτερα στους πολίτες"· τονίζει ότι τα θεσμικά όργανα και οι υπηρεσίες της ΕΕ πρέπει να εξετάζουν κάθε αίτημα με πολύ μεγάλη προσοχή και ανάλογα με την περίπτωση πριν εφαρμοστούν ενδεχομένως οι διατάξεις περί παρεκκλίσεων από την αρχή της ελεύθερης πρόσβασης·

13. χαιρετίζει με ικανοποίηση την απόφαση του Διαμεσολαβητή σχετικά με την πρόσβαση του κοινού στις ημερήσιες διατάξεις και τα πρακτικά του Προεδρείου μετά το τέλος των εργασιών της Συνέλευσης για το Μέλλον της Ευρώπης· παρ' ότι στη συγκεκριμένη περίπτωση ο κανονισμός (ΕΚ) αριθ. 1049/2001 δεν ισχύει, ο Διαμεσολαβητής μεριμνά με επιτυχία για την τήρηση των αρχών της καλής διοίκησης·

14. υπενθυμίζει το ψήφισμά του της 14ης Μαρτίου 2002 σχετικά με την εφαρμογή του κανονισμού (ΕΚ) αριθ. 1049/2001 [5], στο οποίο εκφράζει τη λύπη του για το γεγονός ότι η Επιτροπή εξακολουθεί να μην επιτρέπει τον κοινοβουλευτικό έλεγχο σε ολόκληρη τη διαδικασία επί παραβάσει, περιλαμβανομένης και της σχετικής αλληλογραφίας ανάμεσα στην Επιτροπή και τα κράτη μέλη, κάτι που αποβαίνει εις βάρος της αποτελεσματικότητας του κοινοτικού δικαίου·

15. υποστηρίζει την έκκληση να υποβάλει η Επιτροπή προτάσεις για τροποποίηση του κανονισμού (ΕΚ) αριθ. 1049/2001, ειδικότερα όσον αφορά την πρόσβαση στα νομοθετικά έγγραφα·

16. διαπιστώνει επίσης ότι το 2003 υποβλήθηκε μεγάλος αριθμός καταγγελιών σχετικά με την έλλειψη ανοικτού χαρακτήρα και διαφάνειας στους διαγωνισμούς πρόσληψης των κοινοτικών θεσμικών οργάνων, τομέα στον οποίο ο Διαμεσολαβητής απέδωσε υψηλή προτεραιότητα όλα αυτά τα χρόνια, δεδομένου ότι πολυάριθμοι πολίτες έρχονται σε επαφή με τα κοινοτικά όργανα με την ευκαιρία κάποιας διαδικασίας προσλήψεων· επισημαίνει ότι, όσον αφορά ορισμένες από τις καταγγελίες αυτές, ο Διαμεσολαβητής διατύπωσε επικρίσεις·

17. επισημαίνει με ικανοποίηση ότι το Συμβούλιο, ύστερα από δύο καταγγελίες προς τον Διαμεσολαβητή, αποφάσισε να ακολουθήσει τη σύσταση του Διαμεσολαβητή και να παράσχει στους υποψήφιους σε διαγωνισμούς πρόσληψης πρόσβαση στα ήδη διορθωμένα γραπτά των εξετάσεών τους, ευθυγραμμιζόμενο έτσι με την ισχύουσα πρακτική στο Κοινοβούλιο και την Επιτροπή·

18. καλεί την EPSO (Υπηρεσία επιλογής του προσωπικού των Ευρωπαϊκών Κοινοτήτων), τη διοργανική υπηρεσία η οποία θα διοργανώνει στο μέλλον τους περισσότερους από τους διαγωνισμούς για την πρόσληψη προσωπικού στα όργανα της Ευρωπαϊκής Ένωσης, να σέβεται τις διατάξεις και τις πρακτικές περί ανοικτού χαρακτήρα και διαφάνειας στις διαδικασίες πρόσληψης οι οποίες εδραιώθηκαν με τα χρόνια χάριν κυρίως στις καταγγελίες που υποβλήθηκαν προς τον Διαμεσολαβητή και των συστάσεων που διατύπωσε ο ίδιος ο Διαμεσολαβητής·

19. σημειώνει ότι πολλές καταγγελίες, οι οποίες είχαν ως αποτέλεσμα να διατυπώσει επικρίσεις ο Διαμεσολαβητής, αφορούν καθυστερημένες απαντήσεις στη σχετική αλληλογραφία, παράλειψη απάντησης ή παροχή ελλιπών ή και αγενών ακόμη απαντήσεων· υπενθυμίζει ως εκ τούτου στα όργανα και τις υπηρεσίες ότι είναι προς το συμφέρον τους να υπάρχει ικανοποιητική και ορθή επικοινωνία με τους πολίτες·

20. επισημαίνει με ικανοποίηση ότι στη διάρκεια του 2003 κινήθηκαν πέντε διαδικασίες έρευνας ιδία πρωτοβουλία περιλαμβανομένης και μίας σχετικά με την κοινωνική ένταξη των ατόμων με αναπηρίες, προκειμένου να εξασφαλισθεί ότι τα άτομα αυτά δεν θα υφίστανται διακρίσεις στα πλαίσια των σχέσεών τους με τα ευρωπαϊκά θεσμικά όργανα σύμφωνα με το άρθρο 26 του Χάρτη των Θεμελιωδών Δικαιωμάτων της Ευρωπαϊκής Ένωσης·

21. υπενθυμίζει ότι το Κοινοβούλιο ενέκρινε το προαναφερθέν ψήφισμα σχετικά με έναν Κώδικα Ορθής Διοικητικής Συμπεριφοράς για τα όργανα και τις υπηρεσίες της Ευρωπαϊκής Ένωσης, και ότι έχει έκτοτε επανειλημμένα τονίσει ότι ο κώδικας αυτός πρέπει να εφαρμόζεται από όλα τα όργανα και υπηρεσίες· εκφράζει τη λύπη του για την εκ μέρους της Επιτροπής παράλειψη να εγκρίνει και να θέσει σε πλήρη εφαρμογή τον κώδικα αυτό·

22. υπενθυμίζει ότι στις 25 Σεπτεμβρίου 2003 η Loyola De Palacio, Αντιπρόεδρος της Επιτροπής, κατά τη διάρκεια της συζήτησης της ετήσιας έκθεσης του Ευρωπαίου Διαμεσολαβητή για το 2002 στην ολομέλεια, αναφέρθηκε στο γεγονός ότι το σχέδιο Συνθήκης για τη θέσπιση Συντάγματος της Ευρώπης περιέχει νομική βάση για μελλοντική νομοθεσία στο θέμα της χρηστής διοίκησης, η οποία θα πρέπει να εφαρμοσθεί υποχρεωτικώς σε όλα τα όργανα και υπηρεσίες της Ευρωπαϊκής Ένωσης· συμφωνεί με τον Διαμεσολαβητή ότι η Επιτροπή θα πρέπει να αρχίσει τις προπαρασκευαστικές εργασίες με σκοπό την έγκριση παρόμοιας νομοθεσίας·

23. καλεί τον Διαμεσολαβητή, ενόψει της εκκρεμούσης νομοθεσίας περί χρηστής διοίκησης, να εργασθεί από κοινού με την Επιτροπή Αναφορών προς περαιτέρω ανάπτυξη, και έμπρακτης εφαρμογής εκ μέρους της Επιτροπής, των κριτηρίων της χρηστής διοικητικής συμπεριφοράς όσον αφορά τη διαδικασία επί παραβάσει, όπως ορίζονται στην απόφαση του Διαμεσολαβητή στην περίπτωση της καταγγελίας 995/98/ΟV·

24. είναι της γνώμης ότι ο Διαμεσολαβητής πρέπει να διαθέτει απεριόριστη πρόσβαση στα έγγραφα για να μπορεί να τα εξετάζει σε συνάρτηση με τις έρευνές του· σημειώνει ότι έχουν παρέλθει σχεδόν έξι έτη από τότε που ο Διαμεσολαβητής πρότεινε τροποποιήσεις στο άρθρο 3, παράγραφος 2, του καθεστώτος του Διαμεσολαβητή όσον αφορά την πρόσβαση του Διαμεσολαβητή σε έγγραφα και την υπ' αυτού ακρόαση μαρτύρων, τροποποιήσεις επί των οποίων το Ευρωπαϊκό Κοινοβούλιο ενέκρινε ψήφισμα στις 6 Σεπτεμβρίου 2001 [6]· εκφράζει τη λύπη του για το γεγονός ότι η ειδική πλειοψηφία που εφαρμόσθηκε στο Συμβούλιο δεν επέτρεψε την έγκριση του ψηφίσματος από το όργανο αυτό [7]·

25. υποστηρίζει την ανάγκη να αναθεωρηθεί, υπό το πρίσμα των εξελίξεων της τελευταίας δεκαετίας, το καθεστώς του Διαμεσολαβητή, το οποίο είχε εγκριθεί στις 9 Μαρτίου 1994, συμπεριλαμβανομένων των εξουσιών έρευνας της Ευρωπαϊκής Υπηρεσίας Καταπολέμησης της Απάτης (OLAF) και να εγκριθεί ο κανονισμός (ΕΚ) 1049/2001, όπως πρότεινε ο κ. Söderman σε επιστολή του προς τον Πρόεδρο Pat Cox, στις 17 Δεκεμβρίου 2002·

26. αναγνωρίζει τις καλές σχέσεις εργασίας που υφίστανται ανάμεσα στο γραφείο του Διαμεσολαβητή και την Επιτροπή Αναφορών, περιλαμβανομένης και της διαδικασίας της αμοιβαίας μεταφοράς υποθέσεων, όπου αυτό κρίνεται σκόπιμο, μία διαδικασία που είχε ως αποτέλεσμα να μεταφερθούν άμεσα στην Επιτροπή Αναφορών έξι καταγγελίες και να γίνει σύσταση στους καταγγέλλοντες σε άλλες 142 περιπτώσεις να υποβάλουν αναφορά·

27. εκτιμά το γεγονός ότι ο Διαμεσολαβητής δημιούργησε δίκτυο εθνικών και τοπικών Διαμεσολαβητών και άλλων φορέων προς τους οποίους μεταφέρονται οι καταγγελίες που δεν εμπίπτουν στο πεδίο αρμοδιοτήτων του Ευρωπαίου Διαμεσολαβητή· είναι της γνώμης ότι θα ήταν χρήσιμο αν η Επιτροπή Αναφορών μπορούσε να έχει πρόσβαση στο δίκτυο αυτό και να καθιερώσει παρόμοιο δίκτυο Επιτροπών Αναφορών σε συνεργασία με το γραφείο του Διαμεσολαβητή·

28. ενθαρρύνει τον Διαμεσολαβητή να συνεχίσει τις προσπάθειες που καταβάλλει για να θεσπίσει, σε συνεργασία με τους επιτρόπους διοικήσεως σε επίπεδο κρατών μελών και περιφερειών, ένα περιεκτικό και αποτελεσματικό σύστημα μέσων εξωδικαστικού ελέγχου προς όφελος των Ευρωπαίων πολιτών που φρονούν ότι τα απορρέοντα από την ευρωπαϊκή νομοθεσία δικαιώματά τους έχουν παραβιασθεί·

29. αναθέτει στον Πρόεδρό του να διαβιβάσει το παρόν ψήφισμα και την έκθεση της Επιτροπής Αναφορών στο Συμβούλιο, στην Επιτροπή, στον Διαμεσολαβητή της Ευρωπαϊκής Ένωσης, στις κυβερνήσεις και τα κοινοβούλια των κρατών μελών και στους εθνικούς Διαμεσολαβητές ή τα αντίστοιχα όργανα των κρατών μελών.

[1] ΕΕ C 329 της 6.12.1993, σ. 132.

[2] ΕΕ L 113 της 4.5.1994, σ.15.

[3] ΕΕ C 72 Ε της 21.3.2002, σ.331.

[4] ΕΕ L 145 της 31.5.2001, σ. 43.

[5] ΕΕ C 47 Ε της 27.2.2003, σ. 483.

[6] ΕΕ C72Eτης21.3.2002, σ. 336.

[7] Υπόμνημα του Συμβουλίου 14782/02 OMBUDS 29 της 26ης Νοεμβρίου 2002.

--------------------------------------------------